ليلى مراد ( اسكندريه ، 17 فبراير 1918 - القاهره ،21 نوفمبر 1995) مغنيه وممثله مصريه مشهوره اتولدت فى حى محرم بك فى اسكندريه. والدها كان المغنى والملحن ابراهيم زكى موردخاى ( زكى مراد ) اللى كان من اسكندريه و اللى أدى أوبريت العشره الطيبه اللى لحنها الموسيقار سيد درويش ، وأمها يهوديه مصريه من اصول بولنديه اسمها جميله سالومون. اتخرجت ليلى مراد من مدرسة راهبات نوتردام ديزابوتر للبنات فى حى حلميه الزيتون فى القاهره . ابتدت تغنى و هيه عندها 14 سنه و اتعلمت الغنا على ايد أبوها والملحن المعروف داود حسنى اللى اكتشف موهبتها فى الغنا ، و ابتدت غنا فى الحفلات الخاصه وبعد كده فى الحفلات العامه بشكل محدود وبعدين غنت فى الاذاعه وبدأت تشتهر. ابو ليلى مراد كان الملحن و المغنى زكى مراد اللى قام ببطولة اوبريت " العشره الطيبه " ل سيد درويش خلف هوه ومراته جميله 3 اولاد (مراد وابراهيم ومنير) و 3 بنات (ملك وسميحه وليلى). ليلى مراد كانت اول واحده تحط رجليها بجداره على سلم الغنا الاستعراضى و بعدين السينما الاستعراضيه المصريه. أبوها زكى مراد كان عهد بيها ل داود حسنى اللى لحن ليها اسطوانات و اقنعها فكرى اباظه بالطلوع على خشبة المسرح سنة 1932.